Bobby weer onder die lemBobby van Jaarsveld (Foto: Facebook) Die Afrikaanse sanger en The Voice-beoordelaar Bobby van Jaarsveld sterk in die hospitaal aan nadat hy Donderdag ŉ suksesvolle operasie aan sy stembande ondergaan het. Ronel Brink, die sanger se bestuurder en ma, het dié nuus aan Maroela Media bevestig. Volgens Brink het die operasie goed verloop en sterk die sanger tans in die hospitaal aan. Sy sê dié operasie is juis gedoen om ŉ regstelling aan sy stembande te maak en sal nie sy stem negatief beïnvloed nie. “Daar is geen langdurige of negatiewe uitwerking op hom nie,” het sy gesê. “Hy gaan beslis oukei wees en sy stem word in geen mate deur die operasie beïnvloed nie.” Van Jaarsveld was veronderstel om verlede week die operasie te ondergaan, maar het op sosiale media gesê dit is uitgestel “weens komplikasies”. Hy het ook aan Martin Bester en Tumi Morake, aanbieders van JacaradaFM se ontbytprogram, gesê dié operasie gaan glo “rowwer” wees omdat die dokters sy “keel basies moet oopsny”. Die sanger het gesê hy beplan om ná die operasie ŉ bietjie van die radar te verdwyn om te rus. “Mens moet soms maar ŉ bietjie tyd afneem om te rus, elke mens het dit nodig,” het hy vertel. Van Jaarsveld het in Oktober en Februarie verlede jaar soortgelyke operasies aan sy stembande ondergaan. Sy jongste enkelsnit, “Net ŉ man”, en die musiekvideo van dié liedjie word binnekort vrygestel.